Patrik Schick

Patrik Schick (sündinud 24. jaanuaril 1996 Prahas) on Tšehhi jalgpallur, kes mängib ründajana Saksamaa kõrgliiga klubis Leverkuseni Bayer ja Tšehhi jalgpallikoondises.

Ta alustas klubikarjääri Praha Spartas, mille meeskonnas debüteeris ta Tšehhi kõrgliigas 2014. aasta mais. Hooajal 2015–16 mängis ta Spartast laenul teises Tšehhi kõrgliiga klubis, Bohemians 1905.

2016. aasta juunis siirdus ta umbes nelja miljoni euro eest Itaalia kõrgliiga klubisse Sampdoria. Hooajal 2016–17 lõi ta Itaalia kõrgliigas 11 väravat. 2017. aasta augustis liitus ta AS Romaga, kus mängis kaks hooaega. Hooajal 2019–2020 mängis ta Romast laenul Saksamaa kõrgliiga klubis RB Leipzig ja lõi sel hooajal liigas kümme väravat.

2020. aasta septembris siirdus ta umbes 26,5 miljoni euro eest Leverkuseni Bayeri, kellega sõlmis viieaastase lepingu.

Tšehhi jalgpallikoondises debüteeris Schick 27. mail 2016 sõprusmängus Malta vastu ja lõi selles mängus ka värava.

2016. aastal valiti Schick Tšehhi jalgpalli aasta talendiks.

Tšehhi jalgpallurid
UC Sampdoria mängijad
AS Roma mängijad
RB Leipzigi mängijad
Leverkuseni Bayeri mängijad
Serie A mängijad
Bundesliga mängijad
Sündinud 1996